38 beseer toe bus, vragmotor botsFoto: Netcare 911 Minstens 38 mense is Maandagoggend beseer toe ŉ bus en vragmotor op die R511 in Diepsloot, noord van Johannesburg, gebots het. Russel Meiring, woordvoerder van ER24, sê talle van die beseerdes is kinders. Paramedici van ER24, Netcare 911 en ander nooddienste is omstreeks 07:30 na die toneel ontbied. “By hul aankoms het hulle ŉ vragmotor aangetref wat langs die pad op sy dak gelê het. ŉ Bus het ŉ klein entjie verder gestaan.” Meiring sê die beserings het van gering tot kritiek gewissel. “’n Kritiek beseerde man was vasgekeer in die kajuit van die vragmotor. Reddingswerkers moes gespesialiseerde toerusting gebruik om die man uit die wrak te sny.” Foto: Netcare 911 Die man is op die toneel gestabiliseer voordat hy met ŉ Netcare 911 mediese helikopter na ŉ nabygeleë hospitaal geneem is. Ander beseerdes is deur verskeie ambulanse na hospitale gehaas. Volgens Shawn Herbst, woordvoerder van Netcare 911, was daar ongeveer 40 skoolkinders in die bus ten tyde van die ongeluk. Die oorsaak van die ongeluk word ondersoek.